Komisijos reglamentas (EB) Nr. 3223/93
1993 m. lapkričio 25 d.
dėl statistinės informacijos, susijusios su eksporto grąžinamųjų išmokų už tam tikrus žemės ūkio produktus, eksportuojamus kaip Tarybos reglamente (EEB) Nr. 3035/80 nurodytos prekės, mokėjimu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 2071/92 [2], ypač į jo 28 straipsnį ir į atitinkamas nuostatas dėl bendro rinkų organizavimo kituose reglamentuose, kurie nurodyti 1980 m. lapkričio 11 d. Tarybos reglamento (EEB) Nr. 3035/80, nustatančio bendrąsias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties II priedą neįtrauktos prekės, skyrimo taisykles ir tokių grąžinamųjų išmokų sumų nustatymo kriterijus [3], su paskutiniais pakeitimais, padarytais Reglamentu (EEB) Nr. 3381/90 [4], 1 straipsnyje,
kadangi Reglamento (EEB) Nr. 804/68 17 straipsnio 1 dalyje ir atitinkamose kitų reglamentų dėl bendro rinkų organizavimo, kurie nurodyti šio reglamento antroje nurodomojoje dalyje, nuostatose numatoma skirti eksporto grąžinamąsias išmokas už tam tikrus žemės ūkio produktus, eksportuojamus kaip į Sutarties II priedą neįtrauktos prekės;
kadangi Reglamentas (EEB) Nr. 3035/80 nustato bendrąsias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties II priedą neįtrauktos prekės, skyrimo taisykles ir jų sumų nustatymo kriterijus;
kadangi norint, kad būtų galima tinkamai kontroliuoti priemones, patvirtintas dėl eksporto grąžinamųjų išmokų, skiriamų už žemės ūkio produktus, eksportuojamus kaip į Sutarties II priedą neįtrauktos prekės, Komisijai labai svarbu turėti tam tikros statistinės informacijos; kadangi tokią informaciją jai turi perduoti valstybių narių kompetentingos institucijos;
kadangi reikia iš dalies pakeisti nuostatas dėl nurodytos statistinės informacijos perdavimo, nustatytas Komisijos reglamentu (EEB) Nr. 1762/89 [5]; kadangi aiškumo sumetimais tą reglamentą reikia pakeisti;
kadangi šį reglamentą reikia taikyti nuo pirmos mėnesio, kurį prasideda EŽŪOGF Garantijų 1993-1994 metai, dienos;
kadangi šiame reglamente numatytos priemonės atitinka atitinkamų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Valstybės narės vėliausiai iki mėnesio, einančio po kiekvieno kalendorinių metų mėnesio, pabaigos perduoda Komisijai reikalingą statistinę informaciją šiuo adresu:
Commission of the European Communities
Directorate General III
Non-Annex II Trade Regime
200 rue de la Loi,B-1049
Brussels, Belgium.
2 straipsnis
Šiame reglamente:
- "prekių grupės" - tai A priedo 1 skiltyje išvardytos grupės,
- "pagrindiniai žemės ūkio produktai" - tai B priede išvardyti produktai,
- "skirtos grąžinamosios išmokos" - tai Komisijos reglamento (EEB) Nr. 3665/87 [6] 2 antraštinės dalies 2 ar 3 skyriuose arba 47 straipsnyje nustatyta tvarka skirtos grąžinamosios išmokos.
3 straipsnis
1 straipsnyje nurodytą reikalingą statistinę informaciją sudaro:
- prekių, kurioms taikomas Reglamentas (EEB) Nr. 3035/80, už kurias praėjusį mėnesį buvo paskirtos eksporto grąžinamosios išmokos, eksporto apimtis, išreikšta tonomis ar kitais matavimo vienetais, nurodant vienetą, ir išskaidyta pagal prekių grupes,
- kiekvienoje pirmoje įtraukoje nurodytoje prekių grupėje grąžinamųjų išmokų, paskirtų praėjusį mėnesį už kiekvieną pagrindinį žemės ūkio produktą, suma, išreikšta nacionaline valiuta,
- kiekvienoje pirmoje įtraukoje nurodytoje prekių grupėje kiekvieno pagrindinio produkto, už kurį buvo paskirtos grąžinamosios išmokos, kiekiai, išreikšti tonomis ar kitais matavimo vienetais, nurodant vienetą.
4 straipsnis
Nuorodos į panaikintą reglamentą aiškinamos kaip nuorodos į šį reglamentą.
Reglamentas (EEB) Nr. 1762/89 panaikinamas.
5 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas grąžinamosioms išmokoms, mokamoms nuo 1993 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. lapkričio 25 d.